b'\n_START_ARTICLE_\nPohorski bataljon\n_START_SECTION_\nDelovanje\n_START_PARAGRAPH_\nV za\xc4\x8detku je enota \xc5\xa1tela 90 borcev, ki so na Pohorje prispeli iz Dolenjske, \xc5\xa0ale\xc5\xa1ke in Savinjske doline. Sestavljali so ga borci 1. bataljona Savinjskega odreda II. grupe odredov (Kranj\xc4\x8dev bataljon), ki so pri\xc5\xa1li poleti 1942 na \xc5\xa0tajersko iz Dolenjske in se preimenovali v 1. bataljon Pohorskega odreda, ter borci \xc5\xa0ale\xc5\xa1ke in Savinjske \xc4\x8dete 1. \xc5\xa1tajerskega bataljona. Poveljnik bataljona je bil Rudolf Mede, politi\xc4\x8dni komisar pa  Jo\xc5\xbee Menih. _NEWLINE_Na obmo\xc4\x8dju, kjer so bili Nemci zelo ob\xc4\x8dutljivi, in v najte\xc5\xbejem obdobju za partizanstvo na \xc5\xa0tajerskem, je bil Pohorski bataljon v drugi polovici leta 1942 stalno v ofenzivi proti premo\xc4\x8dnemu sovra\xc5\xbeniku, v akcijah in bojih je po poro\xc4\x8dilu generala Roesenerja z dne 18. januara 1943  Pohorski bataljon od za\xc4\x8detka septembra 1942 izvr\xc5\xa1il 105 akcij, od teh \xc5\xa1est ve\xc4\x8djih sabota\xc5\xbe na \xc5\xbeeleznici in industrijskih objektih in preko 330 likvidacij Nemcev in doma\xc4\x8dih izdajalcev._NEWLINE_V no\xc4\x8di od 8. na 9. oktober 1942 je bataljon po\xc5\xbegal planinske ko\xc4\x8de na zahodnem Pohorju, da jih ne bi Nemci spremenili v svoje postojanke, od koder bi lahko napadali partizane. V no\xc4\x8di od 23. na 24. oktober je bil bataljon v Oplotnici. Napadel je policijsko postajo, za\xc5\xbegal ob\xc4\x8dinsko poslopje, nato pa priredil v kraju partizanski miting. Nem\xc5\xa1ke policijske enote so neprestano poizku\xc5\xa1ale izslediti bataljon, vendar se jim je uspe\xc5\xa1no izmikal. 4. novembra 1942 je bataljon v Mislinji za\xc5\xbegal tovarno lepenke. Bataljon se je 21. decembra premaknil proti Osankarici, kjer si je uredil zimski tabor. Od tod so hodile patrulje po hrano v razli\xc4\x8dne vasi ob vzno\xc5\xbeju Pohorja.\n_START_SECTION_\nSpominsko obele\xc5\xbeje\n_START_PARAGRAPH_\nDne 4. julija 1959 so na kraju poslednjega tabori\xc5\xa1\xc4\x8da in zadnje bitke Pohorskega bataljona odkrili spomenik. Osrednji spomenik stoji v neposredni bli\xc5\xbeini mesta ob nekdanji zemljanki \xc5\xa1taba tega bataljona. Z ve\xc4\x8djimi granitnimi kvadri so ozna\xc4\x8dena mesta ostalih zemljank, z manj\xc5\xa1imi pa polo\xc5\xbeaji okoli tabori\xc5\xa1\xc4\x8da. Na teh so partizanska imena bork in borcev, ki so padli v zadnjem boju.'